ວັນທີ 22 ມີນາ 2022 ນີ້, ທີ່ສະໂມສອນສະພາປະຊາຊົນແຂວງ ເຊກອງ ໄດ້ມີກອງປະຊຸມຮ່ວມ ລະຫວ່າງ ກຳມາທິການແຜນການ, ການເງິນ ແລະ ການກວດສອບ ສະພາແຫ່ງຊາດ (ສພຊ) ກັບສະພາປະຊາຊົນແຂວງ ແລະ ບັນດາພະແນກການທີ່ກ່ຽວຂ້ອງຂອງແຂວງ ເຊກອງ ເພື່ອຕິດຕາມກວດກາການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ແລະ ການປະຕິບັດບັນດາມະຕິຕ່າງໆທີ່ຮັບຮອງໃນກອງປະຊຸມສະໄໝສາມັນເທື່ອທີ 2 ຂອງສະພາແຫ່ງຊາດ ຊຸດທີ IX ຕິດພັນກັບການຕິດຕາມກວດກາການປະຕິບັດມະຕິ 2 ວາລະແຫ່ງຊາດ ຢູ່ແຂວງ ເຊກອງ ໂດຍການເຂົ້າຮ່ວມເປັນປະທານ ຂອງທ່ານ ປອ ລີເບີ ລີບົວປາວ ປະທານກຳມາທິການແຜນການ, ການເງິນ ແລະ ການກວດສອບ ສະພາແຫ່ງຊາດ ແລະ ທ່ານ ປອ ແພງສີ ສີລາວີ ຮອງປະທານຄະນະສະມາຊິກສະພາແຫ່ງຊາດ ປະຈໍາເຂດເລືອກຕັ້ງທີ 16, ຮອງປະທານສະພາປະຊາຊົນແຂວງ, ມີບັນດາທ່ານຄະນະປະຈຳສະພາປະຊາຊົນແຂວງ, ສະມາຊິກສະພາແຫ່ງຊາດ, ສະມາຊິກສະພາປະຊາຊົນແຂວງ, ພະນັກງານ-ລັດຖະກອນ ພ້ອມດ້ວຍພະແນກການທີ່ກ່ຽວຂ້ອງຂອງແຂວງ ເຂົ້າຮ່ວມ.
ໃນກອງປະຊຸມ, ທ່ານ ປອ ແພງສີ ສີລາວີ ຮອງປະທານຄະນະສະມາຊິກສະພາແຫ່ງຊາດ ປະຈໍາເຂດເລືອກຕັ້ງທີ 16 ແຂວງ ເຊກອງ, ຮອງປະທານສະພາປະຊາຊົນແຂວງ ໄດ້ລາຍງານໂດຍຫຍໍ້ກ່ຽວກັບການຈັດຕັ້ງປະຕິບັດວຽກງານຂອງສະພາປະຊາຊົນແຂວງ ເຊກອງ ເຊິ່ງຜ່ານມາມີທັງຂໍ້ສະດວກ ແລະ ຂໍ້ຫຍຸ້ງຍາກໃນການຈັດຕັ້ງປະຕິບັດວຽກງານ ເປັນຕົ້ນແມ່ນການປະຕິບັດ 3 ພາລະບົດບາດ ຕາມສິດ ແລະ ໜ້າທີ່ຂອງຕົນ, ການຈັດຕັ້ງປະຕິບັດບັນດາມະຕິຕ່າງໆຂອງສະພາແຫ່ງຊາດ ແລະ ສະພາປະຊາຊົນແຂວງໄດ້ຮັບຮອງໃນກອງປະຊຸມສະພາ 2 ຂັ້ນ ຕິດພັນກັບການປະຕິບັດ 2 ວາລະແຫ່ງຊາດ ແລະ ວຽກງານອື່ນໆ ແລະ ຮັບຟັງການລາຍງານກ່ຽວກັບສະພາບການເຄື່ອນໄຫວວຽກງານໃນໄລຍະຜ່ານມາ ຈາກບັນດາພະແນກການທີ່ກ່ຽວຂ້ອງ ເປັນຕົ້ນ: ພະແນກແຜນການ ແລະ ການລົງທຶນ, ພະແນກໂຍທາທິການ ແລະ ຂົນສົ່ງ, ພະແນກການເງິນແຂວງ. ພ້ອມນັ້ນ, ກໍໄດ້ມີການແລກປ່ຽນຄຳຄິດຄຳເຫັນເຊິ່ງກັນ ແລະ ກັນຢ່າງກົງໄປກົງມາ ພ້ອມທັງສະເໜີບັນຫາທີ່ພົບຄວາມຫຍຸ້ງຍາກຂອງແຕ່ລະຂະແໜງການໃນຂັ້ນທ້ອງຖິ່ນ ເພື່ອເປັນຂໍ້ມູນໃຫ້ນຳໄປປະສານສົມທົບກັບພາກສ່ວນທີ່ກ່ຽວຂ້ອງໃນຂັ້ນສູນກາງຊ່ວຍຊຸກຍູ້ ແລະ ພ້ອມກັນປັບປຸງແກ້ໄຂໃນຕໍ່ໜ້າ.
ໂອກາດດັ່ງກ່າວ ທ່ານ ປອ ລີເບີ ລີບົວປາວ ປະທານກຳມາທິການແຜນການ, ການເງິນ ແລະ ການກວດສອບສະພາແຫ່ງຊາດ ຍັງໄດ້ຍ້ອງຍໍຊົມເຊີຍມາຍັງສະພາປະຊາຊົນແຂວງ ກໍຄືບັນດາພະແນກການຕ່າງໆທີ່ກ່ຽວຂ້ອງ ຂອງແຂວງ ທີ່ໄດ້ເອົາໃຈໃສ່ຈັດຕັ້ງປະຕິບັດໜ້າທີ່ວຽກງານຈົນໄດ້ຮັບຜົນສຳເລັດເປັນກ້າວໆມາ ແລະ ຈົ່ງພ້ອມກັນເອົາໃຈໃສ່ຊຸກຍູ້ສົ່ງເສີມການຈັດຕັ້ງປະຕິບັດວຽກງານ ກໍຄືແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ປະຈໍາປີ 2022 ແລະ ການປະຕິບັດ 2 ວາລະແຫ່ງຊາດ ໃຫ້ປະສົບຜົນສໍາເລັດຕາມແຜນການທີ່ວາງໄວ້.
ຈາກນັ້ນ, ກໍໄດ້ລົງຕິດຕາມກວດກາການຈັດຕັ້ງປະຕິບັດຕົວຈິງຂອງບັນດາໂຄງການກໍ່ສ້າງຕ່າງໆຢູ່ພາຍໃນແຂວງເຊກອງ ເປັນຕົ້ນ: ໂຄງການກໍ່ສ້າງເສັ້ນທາງ ແລະ ຂົວ 04 ແຫ່ງ ນັບແຕ່ ບ້ານ ໂພນ ເມືອງ ລະມາມ ຫາ ເມືອງ ກະລຶມເກົ່າ.